Pader Flurin Maissen è mort

(lr)

L'entschatta d'avrigl 1999 è mort pader Flurin Maissen en la vegliadetgna da 93 onns. Il pader è s'engaschà sia entira vita per il rumantsch.
Pader Flurin Maissen è naschì ils 22 d'avrigl 1906 a Glion. EI è creschì si là cun otg fragliuns ed ha frequentà la scola primara. Suenter avair fatg la matura tipus A il 1927 ad Engelberg, ha el studegià a Friburg filosofia, pedagogia, istorgia ed istorgia da la musica.
Il 1929 è el entrà en la claustra da Mustér. Mariano Tschuor che è ì a scola tar pader Flurin Maissen di ch'il pader saja sapientivamain entrà en la claustra da Mustér e betg en in'autra perquai ch'el haja vulì restar en territori rumantsch ed esser en ina claustra benedictina che pussibilitava ina tscherta individualitad. Pli tard ha el studegià anc teologia, fisica, mineralogia, matematica e musica, rumantsch e franzos. Dal 1936 fin il1981 ha pader Flurin instruì a la scola media da la claustra. Il 1964 ha l'avat da Mustér elegì pader Flurin sco administratur dal bain claustral a Rumein. Fin il1998 ha il pader pia gì ses domicil a Rumein. EI aveva ina gronda admiraziun per la creaziun: la natira, l'ambient, las auas, las plantas, tut ensemen era per pader Flurin insatge fitg sontg e respectabel. Il studi da las scienzas natiralas e la lavur vi da sia dissertaziun "Mineralklüfte und Strahler der Surselva - Fuorns e Cavacristallas" èn stads la basa per sias numerusas stentas a favur da la natira: el ha protestà cunter l'explotaziun da las auas, cunter la dismessa dal Plaun da la Greina ed ha lavurà vi da ses experiments cun cellas solaras e biogas. Er per il rumantsch è pader Flurin Maissen s'engaschà durant sia entira vita. EI ha scrit poesias, teaters e belletristica, fatg numerus referats e fundà a Rumein in Institut per curs da rumantsch.